Ba kamfanonin waya ne kadai ke cinye muku data ba - NCC - BBC News Hausa
Ba kamfanonin waya ne kadai ke cinye muku data ba - NCC
https://www.bbc.com/hausa/labarai-50107941
Hakkin mallakar hoto TWITTER/@NGCOMCOMMISSION
Hukumar da ke kula da kamfanonin sadarwa ta Najeriya, NCC ta bayyana cewa akwai hanyoyi da dama da tsarin intanet na wayar mutum ke saurin zirarewa.
Hukumar ta ce ba ko yaushe bane kamfanonin waya ke da laifin karar da data ba gaira ba dalili, idan masu amfani da intanet a waya suka ga data a wayarsu na saurin karewa.
NCC ta kirki layin 622 na kira kyauta don a kai koke a duk lokacin da wani kamfanin sadarwa ya zuke wa wani data ba kan ka'ida ba.
Shugaban Hukumar, Farfesa Umar Danbatta ya bayyana haka ne a wani rahoto da ya gabatar ga Ministan Sadarwa Dakta Isa Ali Pantami da kuma wasu jami'a na ma'aikatar.
Danbatta ya bayyana cewa habakar kimiyya ce ta janyo ake kirkirar manhajoji daban-daban, wadanda za a ga cewa wadannan manhajojin na cikin waya na sabunta kansu ba tare da ainahin mai wayar ya sani ba, sakamakon haka sai data ta yi ta tafiya ba tare da mutum ya sani ba.
NCC ta ci tarar MTN naira tiriliyan daya
Menopause: Halin da mata ke shiga a shekarun daukewar al'ada
Ya kuma bayyana cewa idan mutum na shiga shafukan sada zumunta, ana yawan tallace-tallace ta hanyar amfani da bidiyo, ya ce a wani lokacin bidiyon yakan fara ne ba tare da mutum ya sani ba, wanda hakan wata hanya ce da ke cinye data.
A taron tattaunawar, hukumar ta NCC ta ce za ta kara bita ko kuma waiwayar batun farashin siyan data da kuma ingancinta.
Sai dai Ministan Sadarwa Isa Pantami ya bayyana cewa hukumar NCC na aiki tukuru, amma su yi kokari wajen wayar da kan al'umma a kafafen yada labarai ta hanyar amfani da harsuna daban-daban domin jama'a su gane gaskiyar wannan lamari.
Wayoyin hannu da wayoyin komai da ruwanka